**Koop Juho Alexander Arponen** (s. 20. huhtikuuta 1984 Lappeenranta) on suomalainen laulaja, joka tuli tunnetuksi vuonna 2008 voitettuaan Idols-laulukilpailun neljännen tuotantokauden. Katsojien antamista äänistä Arponen sai 70,3 prosenttia voittaen toiseksi tulleen Anna Puustjärven. Ensimmäiselle kiertueelleen Arponen lähti 16. tammikuuta 2009. Kiertueella olivat mukana myös muut Idols-finalistit.

Arponen on naimisissa brittiläisen Cordella Arposen kanssa ja heillä on vuonna 2016 syntynyt Harrison-niminen poika. He asuvat Seinäjoella asuttuaan sitä ennen muutaman vuoden Isossa-Britanniassa. Hänellä oli aiemmin rakennusalan yritys, jonka hän kuitenkin myi vuonna 2018. Arponen toimii nykyään Pete Parkkosen brändiagenttina.

Nuoruusvuodet
-------------

Arponen syntyi 20. huhtikuuta 1984 suomalaisen isän ja hollantilaisen äidin perheeseen Lappeenrannassa. Perhe muutti Belgiaan Koopin ollessa kaksivuotias ja sieltä edelleen Englantiin pari vuotta myöhemmin. Arponen aloitti pianonsoiton 5-vuotiaana, mutta lopetti sen 11-vuotiaana. 16-vuotiaana hän aloitti pianonsoiton uudelleen ja alkoi myös säveltää. Kitaransoiton hän opetteli ollessaan viikonloppuvapailla armeijasta, jonka hän suoritti Suomessa. Arposella ei olisi ollut pitkään ulkomaalla asuneena velvollisuutta asepalveluksen suorittamiseen, mutta hän päätti isosiskonsa tapaan suorittaa palvelusajan, ja hänelle myönnettiin Karjalan Prikaatin menestyneimmän aliupseerin palkinto. Armeijan jälkeen Arponen palasi Englantiin ja opiskeli yliopistossa *Creative Music Technology with Business Management* -tutkinnon.

Arponen lauloi ensimmäistä kertaa useiden ihmisten edessä yliopistoaikoina. Lopulta hän voitti itselleen 1 000 puntaa karaokekilpailussa, osti itselleen pienet äänentoistolaitteet ja esiintyi pääasiassa trubaduurina viikonloppuisin pubeissa. Isänsä kuoltua hän muutti Suomeen vuonna 2008, asui hetken aikaa Helsingissä, jonka jälkeen muutti Seinäjoelle työskentelemään VR:n rakennustöissä, mistä hänellä oli kokemusta jo opiskelijuajoilta. Viikonloput hän vietti isoäitinsä luona Pihlajavedellä.

Idols
-----

Arponen osallistui Suomen Idols-kilpailuun 2008, ja pääsi lopulta finaaleihin. Hän myös voitti kisan 14. joulukuuta 2008 voittaen toisen kisaajan, Anna Puustjärven, yli 40 prosenttiyksikön äänierolla, joka oli suurin Idolsin historiassa. Hän sai 70,3 % kaikista äänistä ja voitostaan palkkioksi 30 000 euroa. Arponen on mukana 12. marraskuuta 2008 julkaistulla *Tähtiluokka*-albumilla, jolla hän laulaa muiden Idols-finalistien kanssa. 

Kilpailun aikana Arposella oli ongelmia lähinnä suomenkielisten kappaleiden sanojen muistamisessa, mikä ilmeni erityisesti finalistien yhteiskappaleessa *Hyvää yötä ja huomenta*. Arposen mukaan hän teki nimmarikeikoilla usein virheitä kappaleen sanoissa, vaikka hänen laulama osuus olikin pieni. Sen sijaan Arposen vahvuutena olivat englanninkieliset kappaleet, ja tuomariston palaute oli yhtä viikonloppua lukuun ottamatta myönteistä. Tuomari Patric Sarin kommentoi ennen finaalia Koopin taktikoineen itsensä jatkoon aikuisia naisia kosiskelevilla kappalevalinnoilla, mutta Koop vastasi kommenttiin esittävänsä vain kappaleita joista itse pitää.

Arposen esikoisalbumia oli alettu valmistella jo ennen voiton varmistumista, mutta työ aloitettiin varsinaisesti joulun alla ja albumi saatiin valmiiksi kolmessa kuukaudessa. Albumin tuottajina toimivat Disco-yhtyeen kitaristi Olli Halonen sekä Idolsissakin toiminut Leri Leskinen. Albumin kappaleiden sanoitusta haettiin ulkomailta, ja tarjouksia tuli noin kuusi sataa, mukaan lukien Linda Perryltä. Arponen sävelsi osan kappaleista myös itse, ja hänellä oli viimeinen sana mukaan valittavista kappaleista. Levyn viimeiseksi kappaleeksi valittiin tuomari Patric Sarinin ja Ruotsin Idols-tuomari Andreas Carlssonin säveltämä kappale *Insomnia*, josta julkaistiin myös suoraan listaykköseksi noussut single. Albumin studiomuusikkoina toimivat kitaristi Lasse Sakara, basisti Lauri Porra ja rumpali Sami Kuoppamäki, joilla oli laajaa kokemusta muiden menestyneiden bändien jäseninä.

Albumin toisena singlenä julkaistiin *Every Song I Hear...*, jonka musiikkivideo kuvattiin Los Angelesissa. Musiikkivideon ohjasivat Muuvi-palkitut Kusti ja Jaakko Manninen. Esikoisalbumi *New Town* ilmestyi 18. maaliskuuta 2009, ja se nousi ilmestymisviikollaan suoraan Suomen virallisen listan ensimmäiselle sijalle. Syksyllä 2009 Arponen teki singlen *I Love It When I See You Smile* Roosa nauha -kampanjalle, jolle kaikki kappaleen tuotot lahjoitettiin. Kampanjan myötä Koop kutsuttiin esiintymään Lontooseen hyväntekeväisyysgaalaan, jossa hänen lisäkseen esiintyi walesilainen Katherine Jenkins.

Toinen albumi, *Bright Lights*, julkaistiin 24. maaliskuuta 2010. Tuottajana toimi jälleen Leri Leskinen, joka tuotti myös Koopin ensimmäisen albumin.

Arponen purki Sony Musicin kanssa tekemänsä sopimuksen kolmen albumin levytyksestä ja näin ollen viimeistä albumia ei koskaan ilmestynytkään.

Flute of Shame
--------------

Flute of Shame Maltaisessa Riekossa Helsingissä 31.3.2012
*Bright Lights* -albumin levytyksen aikaan Arponen päätti perustaa yhteisen bändin ystäviensä James Lascellesin ja Dane Stefaniukin kanssa. Nämä saapuivat Suomeen Arposen kutsumina, ja bändi perustettiin nimellä Flute of Shame. Yhtye soittaa akustista folkrockia englanniksi.

Vuonna 2011 yhtye osallistui Latviassa järjestettyyn kansainväliseen New Wave -musiikkikilpailuun. Se sai kolmantena iltana esittämällään kappaleella *Pictures on My Wall* tuomaristolta kilpailun historian ensimmäistä kertaa täydet pisteet, mutta yhtye ei silti yltänyt kilpailun kärkeen. Se kuitenkin palkittiin 50 000 euron arvoisella Alla Pugatšovan *Kultainen tähti* -palkinnolla, joka vastaa rahalliselta arvoltaan kilpailun voittajan palkintoa. Voiton jälkeen Flute of Shame sai tarjouksia levy-yhtiöiltä, mutta näistä kieltäydyttiin. Arponen kertoi bändin halunneen tehdä ensimmäisen levyn omatoimisesti, ja käyttää palkintorahansa siihen. Levyn ensimmäinen sinkku, *Pictures on My Wall*, julkaistiin Suomessa 17. lokakuuta 2011.

Toukokuussa 2011 Arponen teki kulttuuridokumentin yhteistyössä SuomiTV:n kanssa. Dokumentissa Arponen vei 8 koululaista Pihlajavedeltä tutustumaan Staffordshiren kreivikuntaan Englantiin. Matkan aikana lapset kokeilivat brittikulttuuriin kuuluvia asioita maanviljelysyhdyskuntien elämästä koulupukuihin. Arponen kertoi toivovansa ohjelman auttavan lapsia ymmärtämään paremmin kulttuurien välisiä eroja.

Flute of Shame esiintyi Idols tekee hyvää -konsertissa maaliskuussa 2012. Ennen konserttia Arponen matkusti Niina Backmanin kanssa hyväntekeväisyysmatkalle Kongoon, missä he tapasivat lapsisotilaita, HIV-potilaita ja raiskattuja lapsia. Matkalla kuvattuja videoita esitettiin konsertin yhteydessä. Konsertilla tuettiin Kirkon Ulkomaanavun työtä muun muassa kehitysmaiden nuorten koulutus- ja toimeentulomahdollisuuksien parantamiseksi.

Heinäkuussa 2012 Flute of Shame julkaisi ensimmäisen EP-levynsä nimellä *Coming Home*. Yhtyeen toinen EP-levy *These Hands* julkaistiin kesäkuussa 2013. Joulukuussa 2013 yhtye julkaisi musiikkivideon kappaleelle "The Landlord". Musiikkivideosta julkaistiin alkuperäisen videon lisäksi leikattu versio, josta on poistettu muun muassa yksi yläosaton kohtaus.

Marraskuussa 2014 Flute of Shame julkaisi joululevyn *Three Wise Men*, jonka tuotoista osa lahjoitettiin hyväntekeväisyysjärjestöille.

Flute of Shamen levyt on julkaissut Koop Arposen omistama yritys A.T.Wisely Oy Ltd.  Yhtye hajosi vuonna 2015 mutta teki jo aiemmin buukattuja keikkoja vielä vuonna 2016.

Diskografia
-----------

### Albumit


| Albumin tiedot |
| --- |
| ***New Town**** Tyyppi: Studioalbumi
* Julkaistu: 18. maaliskuuta 2009
* Listasijoituksia: **#1**
* Myynti: yli 23 000 kpl (kultalevy)
* Singlet: *Insomnia*, *Every Song I Hear...*, *Innocent Eyes*
 |
| ***Bright Lights**** Tyyppi: Studioalbumi
* Julkaistu: 24. maaliskuuta 2010
* Listasijoituksia: **#8**
* Myynti: -
* Singlet: *I Love It When I See You Smile*, *Cold*, *Young And Foolish*
 |

### EP:t

* "Coming Home" (Flute of Shame, julkaistu 2.7.2012)
* "These Hands" (Flute of Shame, julkaistu 7.6.2013)
* "Three Wise Men" (Flute of Shame, julkaistu 4.12.2014)

### Singlet

* "Insomnia" (2008)
* "Every Song I Hear..." (2009)
* "Innocent Eyes" (2009)
* "I Love It When I See You Smile" (2009)
* "Cold" (2010)
* "Young And Foolish" (2010)

### Muut

* *Tähtiluokka* (2008, muiden Idols-finalistien kanssa)

Lähteet
-------

* Tuomola, Pauliina: *Voittajan tarina*. Johnny Kniga, 2009. ISBN 978-951-0-35200-7.

### Viitteet

1. ↑  Muistatko Idolsin vuoden 2008 ylivoimaisen voittajan Koop Arposen? Näin julkisuudesta kadonneella miehellä menee nykyään *Ilta-Sanomat*.  4.11.2018. Viitattu 4.11.2018.
2. ↑  Jenna Lahti: Idols-voittaja Koop Arposen perhe osti kodin Keski-Englannista – sitten pandemia vei työt ja pankki perui lainan: piipahdus Suomeen muuttuikin pysyväksi *Ilta-Sanomat*.  19.7.2022. Viitattu 19.7.2022.
3. 1 2  Pantsu, Pekka: Kouvola tuttu Koopille jo varusmiesajoista.  *Kouvolan Sanomat*, 25.09.2011, s. 2.
4. ↑  Koop Arposen viralliset sivut.  Arkistoitu 21.3.2012. Viitattu 16.10.2011.
5. ↑  Pajunen, Mia: Hurmuri ja työmiehen kädet *Savon Sanomat*.  23.11.2008. Viitattu 28.09.2011. [vanhentunut linkki]
6. ↑  Koop Idols-voitostaan: Elämäni hienoin ilta!  15.12.2008. MTV3. Viitattu 23.09.2011.
7. ↑  Voittajan tarina, s. 10.
8. ↑  Idols-tuomari Patric Sarin: Koop kosiskeli aikuisia naisia *Ilta-Sanomat*.  9.12.2008. Viitattu 5.10.2011. [vanhentunut linkki]
9. ↑  Voittajan tarina, s. 35.
10. ↑  Koop suoraan listaykköseksi  18.12.2008. MTV3. Viitattu 23.09.2011.
11. ↑  Voittajan tarina, s. 39.
12. ↑  Voittajan tarina, s. 43.
13. ↑  Koop Arponen: New Town Musiikkituottajat.  Arkistoitu 4.9.2011. Viitattu 5.10.2011.
14. ↑  Koop Arponen hyvällä asialla  30.09.2009. Iltalehti. Viitattu 09.09.2011.
15. ↑  Koop pääsi keikalle Lontooseen  13.10.2009. Ilta-Sanomat. Viitattu 09.09.2011. [vanhentunut linkki]
16. ↑  Uutinen Koopin virallisilla nettisivuilla 25.2.2010 (Arkistoitu – Internet Archive)
17. ↑  HS: Idols-voittaja Koop Arponen työskentelee nykyään puuseppänä – inhosi julkisuutta: "Se oli hirveää"
18. ↑  Biografia Flute of Shame.  Arkistoitu 21.3.2012. Viitattu 9.9.2011.
19. ↑  Saarinen, Miia: Jättiyllätys laulukisassa: Koop Arponen voitti 50 000 euroa!  31.07.2011. Ilta-Sanomat.  Arkistoitu 11.1.2012. Viitattu 9.9.2011.
20. ↑  Karhunen, Maiju: Levysopimukselle ei! *Iltalehti*.  02.08.2011. Viitattu 23.09.2011.
21. ↑  FoS:in ensimmäinen sinkku ilmestyy 17. lokakuuta!  21.09.2011. Flute of Shame.  Arkistoitu 24.9.2015. Viitattu 23.09.2011.
22. ↑  Koop Arponen tekee kulttuuridokumentin! Flute of Shame. Viitattu 03.10.2011. [vanhentunut linkki]
23. ↑  Pop Idol winner in documentary *This is Staffordshire*.  20.05.2011. Viitattu 03.10.2011. (englanniksi)
24. ↑  Koop ja FoS Idols tekee hyvää -konsertissa!  8.3.2012. Flute of Shame.  Arkistoitu 22.5.2012. Viitattu 9.4.2012.
25. ↑  Koop Arponen Idols tekee hyvää -matkan jälkeen: Emme ymmärrä, kuinka onnekkaita olemme MTV3. Viitattu 9.4.2012.
26. ↑  Uusi EP Coming Home julkaistu!  12.7.2012. Flute of Shame.  Arkistoitu 17.12.2013. Viitattu 25.7.2012.
27. ↑  Uusi EP These Hands nyt kaupoissa!  7.6.2013. Flute of Shame.  Arkistoitu 17.12.2013. Viitattu 26.6.2013.
28. ↑  Koop Arponen teki K18-videon - katso sensuroitu versio! *Ilta-sanomat*.  17.12.2013.  Arkistoitu 17.12.2013. Viitattu 17.12.2013.
29. ↑  Joululevy nyt saatavana!  27.11.2014. Flute of Shame.  Arkistoitu 4.3.2016. Viitattu 31.1.2015.
30. ↑  A.T. Wisely Oy Ltd - yrityksen tiedot *Kauppalehti*. Viitattu 29.11.2015.
31. ↑  A.T. Wisely Oy Ltd - julkaisut *Discogs.com*. Viitattu 29.11.2015.
32. ↑  Koop Arponen & Flute of Shame 2016 *Ylöjärvi.fi*.  Arkistoitu 5.12.2018. Viitattu 4.12.2018.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Koop Arponen**.
* Virallinen Facebook-sivu
* Iltalehden Julkkislista: Koop Arponen
* Koop Arponen lauluntekijänä

Idols

|  |  |
| --- | --- |
| Kaudet | 1. kausi ·  2. kausi ·  3. kausi ·  4. kausi ·  5. kausi ·  6. kausi ·  7. kausi ·  8. kausi ·  9. kausi |
| Juontajat | Heikki Paasonen (2003–2005, 2008–2013) ·  Ellen Jokikunnas (2003–2008) ·  Jani Toivola (2007–2008) ·  Niina Backman (2011–2012) ·  Juuso Mäkilähde (2017–2018) ·  Anni Hautala (2017–2018) |
| Tuomarit | Jone Nikula (2003–2013, 2018) ·  Asko Kallonen (2003–2004, 2007) ·  Hannu Korkeamäki (2003–2004, 2008) ·  Nanna Mikkonen (2003–2004) ·  Nina Tapio (2005–2011) ·  Jarkko Valtee (2005) ·  Kim Kuusi (2005) ·  Patric Sarin (2008) ·  Sami Pitkämö (2011) ·  Laura Voutilainen (2012) ·  Tommi Liimatainen (2012) ·  Sini Sabotage (2013) ·  Jussi 69 (2013) ·  Lauri Ylönen (2013) ·  Antti Tuisku (2017) ·  Erin (2017) ·  Jurek Reunamäki (2017) ·  Elastinen (2018) ·  Jannika B (2018) ·  Maija Vilkkumaa (2018) |
| Voittajat | Hanna Pakarinen ·  Ilkka Jääskeläinen ·  Ari Koivunen ·  Koop Arponen ·  Martti Saarinen ·  Diandra Flores ·  Mitra Kaislaranta ·  Anniina Timonen ·  Patrik Blomberg |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |